TATRAVAGÓNKA

TATRAVAGÓNKA, a. s. je popradský podnik zameraný sa na výrobu železničných vagónov. Súčasný podnik vznikol v roku 1994 ako jeden z troch právnych nástupcov štátneho podniku Vagónka Poprad. 
Podľa výročnej správy z roku 2009 vyrobila 2 234 vagónov a 5 763 podvozkov. V dvoch prevádzkach, v Poprade a v Trebišove zamestnáva viac ako 1 900 ľudí. Zamestnancov zastupuje OZ KOVO. Zoznam krajín zákazníkov vedie Rakúsko s 26 % predaja, Slovensko je na 8. mieste so 4 %.
Názvy a právne formy.
Názvy a právne formy podniku od roku 1928 boli:
Poznámka: Privatizáciou Vagónky Poprad, š. p. v roku 1994 prísne vzaté vznikli tri podniky: nielen TATRAVAGÓNKA, a. s., ale aj TATRASTROJ, a.s. (zanikol 2010) a Zamagurská strojáreň a vagónka a.s. (od r. 1997 ZASTROVA, a.s.). Všetky tri sú právnymi nástupcami bývalého štátneho podniku. 
Produkcia Tatravagónky.
Dôkazom komplexnosti vývoja a profesionality výrobných kapacít je viac ako 100 rôznych konštrukčných typov vagónov. Podvozky tvoria ďalšiu významnú súčasť portfólia. Úsek vývoja konštrukčne navrhol takmer 10 rôznych prevedení tohto výrobku.
Tatravagónka má samostatné výrobné haly, kde sa ročne vyprodukuje viac ako 6 tis. podvozkov. Tiež sa však zaoberá výrobou zváraných konštrukcií pre vozne osobnej prepravy. V podmienkach tejto výroby sú schopní vyrábať podskupiny z ocele a oceľovo-karbónových zliatin podľa existujúcej výrobnej dokumentácie, vrátane opracovania obrobku. Pre predĺženie životnosti staršieho vagóna a vylepšenie jeho úžitkových vlastností Tatravagónka ponúka prestavbu takýchto vagónov. Podľa rozsahu prestavby navrhne Tatravagónka buď ponechanie existujúceho schválenia, alebo získanie nového schválenia.
Tatravagónka vlastní povolenie na dodávku a distribúciu elektriny schválené úradom - URSO Bratislava č. 2006E 0144. Prevádzkuje miestnu distribučnú sústavu (MDS) a zároveň je dodávateľom elektriny v areáli podniku v Poprade. Na predaj elektriny používa aktuálne cenníky pre elektrinu a distribučné služby, ktoré má schválené úradom - URSO, podľa platných zákonov a vyhlášok pre daný rok.
Dejiny podniku.
Počiatky podniku siahajú do roku 1922, kedy zámočnícka dielňa Halath a spol. získala objednávku na opravu nákladných vozov Česko-slovenských dráh. Po kríze v tridsiatych rokoch podnik obnovil činnosť pod menom Popradská vozovka, strojáreň a pidlikáreň. Po prevrate v roku 1948 sa podnik zaradil do česko-slovenského koncernu Vagónka TATRA Smíchov sídliaceho v Prahe. Jeho význam však naďalej vzrastal. V roku 1952 sa popradská firma stala výhradným výrobcom podvozkov pre vagónky celého Česko-Slovenska. V sedemdesiatych rokoch sa spoločnosť stala najväčším výrobcom vagónov v Česko-Slovensku, vrchol dosiahla s 4 000 vagónmi. V osemdesiatych rokoch sa produkcia vyšplhala na 10 500 vagónov ročne. V roku 1990 vznikol štátny podnik Vagónka Poprad, ktorý sa v roku 1994 pretransformoval na akciovú spoločnosť. V roku 2006 sa spoločnosť Optifin Invest stala majoritným vlastníkom Tatravagónky Poprad. Postupne rozšírili svoje portfólio o Vagónku Trebišov, 49,555 % poľskej Fabryky Wagonów Gniewczyna a srbskej Bratsvo Subotica. V roku 2018 odkúpil 50 % Tatravagónky strategický investor, čím sa spoločnosť stala súčasťou skupiny Budamar Logistic.
Vagónka Trebišov.
Vagónka Trebišov bola kúpená majoritným vlastníkom TATRAVAGÓNKY Optifin Invest v roku 2008. K 31.12.2009 došlo k zlúčeniu Vagónky Trebišov s TATRAVAGÓNKOU, a. s. Počet zamestnancov spojenej firmy dosiahol 2 219, z toho 1 855 v Poprade a 364 v Trebišove. Do konca roku 2009 bola Vagónka Trebišov, a. s. „sesterská firma“. Postupne sa zamedzilo duplicitnej výrobe.